Hollywood: Shawn Mendes kanselleer toer; prins Harry, Meghan Markle se hofsaak vorderBritney Spears. (Foto: Facebook) Maroela Media bied jou ’n opsomming van die week se jongste internasionale vermaaknuus. Vir die eerste keer sedert haar voogdyskap tot ’n einde gekom het, het die popster Britney Spears weer agter die mikrofoon ingeskuif. Dié lied is saam met Elton John opgeneem, en is ’n herverpakking van sy beroemde “Tiny Dancer”-snit. Bronne na aan Spears het verklap dat sy graag die volle potensiaal van haar stem wil benut en dat dié liedjie vir haar die geleentheid bied om dit te doen. Die liedjie het reeds in 1971 die klankgolwe getref. Aanhangers van die sangerpaar kan uitsien na die nuwe weergawe wat glo in Augustus uitgereik gaan word. Die popster Shawn Mendes het besluit om die res van sy 2022-toer af te stel. Dit kom glo nadat hy in ’n verskeidenheid van geestesgesondheidskwessies gedompel is. Shawn Mendes. (Foto: Valerie Macon/AFP) Sy Wonder World-toer is reeds met drie weke uitgestel voordat daar besluit is om dit geheel en al te kanselleer. In ’n Instagram-plasing op Woensdag 27 Julie het die “Treat you better”-sanger die hartseer nuus met sy aanhangers gedeel. “Ek het die toer met opgewondenheid oor die kans om weer op te tree begin. In werklikheid was ek glad nie gereed vir hoe moeilik dit sou wees om weer te toer nadat ek vir so lank dit nie gedoen het nie,” het die plasing gelui. Hy verduidelik verder dat hy met sy span en ’n paar dokters gesels het, waarna daar besluit is om die toer af te stel. Hy sal terugkeer verhoog toe wanneer hy daarvoor gereed is. “Ons was hoopvol dat ek die toer ná ’n blaaskans sou kon hervat, maar in dié stadium is my gesondheid die belangrikste.” Dié 87-dag-toer het op 27 Junie in Portland, Oregon, afgeskop. “Dit beteken nie dat ek glad nie musiek gaan maak of dat ek nie uitsien daarna om julle in die toekoms tydens ’n toer te sien nie. Ek weet dat julle so lank gewag het en dit breek my hart om dít vir julle te sê. Ek sal terug wees nadat ek tyd gehad het om te herstel.” Aanhangers van die reeks, Dawson’s Creek, gaan ongelukkig nie vinnig die geleentheid kry om te sien hoe die span karakters jare nadat die program geëindig het, weer die toutjies optel nie. Katie Holmes. (Foto: Andy Kropa, AP) Een van die sterre in dié reeks, Katie Holms, het in ’n onlangse onderhoud onthul dat Dawson’s Creek liefs in die verlede gelaat moet word. “Ek is so dankbaar vir daardie ervaring. Ons het beslis deur die jare daaroor gesels, maar dit voel asof die reeks daardie tydperk in ons lewens vasgevang het,” het sy aan Screenrant vertel. “Dis fantasties dat mense nostalgies daaroor raak. Ek doen dit ook. Maar wil ons daardie karakters sien noudat hulle ouer is? Ek weet nie, ek dink nie so nie. Ons het almal besluit dat ons nie eintlik wil nie.” Die gewilde reeks was van 1998 tot 2003 op die kassie. Die aanhangers van die wyle, geliefde prinses Diana, kan hul ore spits en stoele nader trek. ’n Splinternuwe HBO-dokumentêr word binnekort oor haar lewe uitgereik en beloof om kykers te boei. Dié dokumentêr is een van talle en word op 13 Augustus vanjaar uitgereik. Dit handel oor die verskillende oomblikke in prinses Diana se lewe, van haar huwelik met prins Charles tot haar tragiese dood in 1997. Sy was met haar dood maar 36 jaar oud gewees. Kyk die lokprent daarvan hier: Prins Harry gaan die Britse binnelandse kantoor se besluit om nie polisiebeskerming aan hom en aan sy gesin in sy geboorteland te bied nie, wettig kan betwis. Prins Harry en Meghan Markle. (Foto: AP Photo/Frank Augstein) Hy het in September 2021 aansoek gedoen vir ’n geregtelike hersiening van ’n regeringsbesluit wat in Februarie 2021 gemaak is om hom en sy gesin polisiebeskerming te weier. Hy het toegang tot dié beskerming verloor toe hy en sy vrou, Meghan Markle, aangekondig het dat hulle as senior lede van die koninklike familie gaan uittree. Hoewel hulle steeds nie polisiebeskerming het wanneer hulle in Engeland gaan kuier nie, gaan loer hulle gereeld daar in. Hulle het onlangs koningin Elizabeth II se platinumjubileum saam met hul twee kinders, Archie (3) en Lilibet (1), bygewoon. Lilibet het selfs haar eerste verjaarsdag in Engeland gevier. Hulle is met veiligheidswagte gewaar, en die koninklike familie het nie verduidelik watter veiligheidsreëlings intussen vir die gesin tydens hul besoeke aan Engeland getref is nie. Bronne: Hollywood Life, E! News